Illum il-Kummissjoni qed tipproponi riforma tal-politika komuni tal-UE dwar il-viżi biex ir-regoli jiġu adattati għal tħassib dwar is-sigurtà li qed jevolvi, sfidi marbutin mal-migrazzjoni u opportuntajiet ġodda li joffru l-iżviluppi teknoloġiċi. It-tibdil propost għall-Kodiċi dwar il-Viżi se jagħmilha iktar faċli biex vjaġġaturi leġittimi jkunu jistgħu jiksbu viża biex jiġu l-Ewropa, u b'hekk jiġi ffaċilitat it-turiżmu, il-kummerċ u n-negozju, filwaqt li tiġi msaħħa s-sigurtà u jiġu mmitigati r-riskji tal-migrazzjoni irregolari. Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Kull sena, miljuni ta' vjaġġaturi jżuru l-UE u jagħtu spinta lill-industrija tal-ivvjaġġar u t-turiżmu. Bir-riformi li qed nipproponu llum il-vjaġġaturi leġittimi se jkunu jistgħu jiksbu viża iktar faċilment u malajr, filwaqt li l-istandards tas-sigurtà se jissaħħu biex dawk li mhumiex jinqabdu u jitwaqqfu aħjar. Ir-regoli l-ġodda se jiżguraw ukoll li l-politika komuni tagħna dwar il-viżi tista' tgħin biex ittejjeb il-kooperazzjoni tagħna ma' pajjiżi li mhumiex tal-UE f'dak li għandu x'jaqsam mar-ritorn tal-migranti irregolari.” L-industrija tat-turiżmu u l-ivvjaġġar għandha rwol ewlieni fl-ekonomija Ewropea, u tirrappreżenta madwar 10 % tal-PDG tal-UE. Filwaqt li l-Istati Membri tal-UE huma fost id-destinazzjonijiet turistiċi l-iktar popolari fid-dinja, proċeduri twal u inkrepattivi jistgħu jnaffru lit-turisti milli jiġu l-Ewropa, u l-investiment u l-infiq imur pajjiżi oħra, u b'hekk l-ekonomija tal-UE tiġi affettwata negattivament. Fl-istess waqt, il-benefiċċji tal-ivvjaġġar bil-viża hemm bżonn li jiġu bbilanċjati flimkien ma' ġestjoni tal-migrazzjoni, tas-sigurtà u tal-fruntieri mtejbin biex issir risposta adegwata għall-isfidi attwali u futuri marbutin mas-sigurtà u l-migrazzjoni. L-emendi għall-Kodiċi dwar il-Viżi tal-lum huma l-ewwel pass fir-riforma tal-politika dwar il-viżi tal-UE – aktar tard fir-rebbiegħa din is-sena se jkun hemm proposta għal aġġornament tas-Sistema ta' Informazzjoni dwar il-Viża (VIS). Proċeduri iktar sempliċi, iktar rapidi, u iktar siguri L-aġġornamenti proposti llum għandhom l-għan li jimmodernizzaw u jissimplifikaw ir-regoli komuni tal-UE dwar il-viża, li jiffaċilitaw il-proċess li bih jinħarġu l-viżi, kemm għall-vjaġġaturi leġittimi kif ukoll għall-Istati Membri, filwaqt li jsaħħu l-istandards tas-sigurtà tal-proċedura tal-viża. Il-politika dwar il-viżi bħala għodda biex titjieb il-kooperazzjoni fuq ir-ritorn u riammissjoni Kif talbu l-mexxejja tal-UE f'Ġunju tal-2017, il-Kummissjoni llum qiegħda wkoll tintensifika l-isforzi konġunti tal-UE dwar ir-ritorn u riammissjoni billi tagħmel użu aħjar mis-saħħa tal-influwenza tal-politika komuni tal-UE dwar il-viżi. Il-Kummissjoni qed tipproponi li tintroduċi mekkaniżmu ġdid biex jiġu skattati kundizzjonijiet iktar stretti għall-ipproċessar tal-viżi meta pajjiż sieħeb ma jikkooperax biżżejjed rigward ir-riammissjoni tal-migranti irregolari, inklużi vjaġġaturi li jkunu daħlu regolarment permezz ta' viża li mbagħad ikunu qabżu l-limitu tagħha. Ir-regoli l-ġodda se jipprevedu valutazzjoni regolari mill-Kummissjoni tal-kooperazzjoni min-naħa ta' pajjiżi mhux tal-UE rigward ir-ritorn. Jekk ikun hemm bżonn, il-Kummissjoni, flimkien mal-Istati Membri, tista' tiddeċiedi dwar implimentazzjoni iktar restrittiva ta' ċerti dispożizzjonijiet tal-Kodiċi dwar il-Viżi, inkluż il-ħin massimu tal-ipproċessar tal-applikazzjonijiet, it-tul tal-validità tal-viżi maħruġin, l-ispejjeż tat-tariffi tal-viża u l-eżenzjoni ta' tali tariffi għal ċerti vjaġġaturi, bħad-diplomatiċi. It-titjib tal-kontrolli ta' sigurtà Fir-rebbiegħa ta' din is-sena, il-Kummissjoni se tippreżenta proposta għal reviżjoni tas-Sistema ta' Informazzjoni dwar il-Viża (VIS) – il-bażi ta' data li fiha jiġu rreġistrati l-applikazzjonijiet u d-data bijografika tal-applikanti. Ir-riforma għandha l-għan li tagħmel verifiki tal-preċedenti personali rapidi u effettivi iktar faċli għall-uffiċjali tal-viżi u l-gwardji tal-fruntiera. Din se tneħħi lakuna oħra ta' informazzjoni li hemm fil-livell tal-UE billi tippermetti lill-awtoritajiet nazzjonali jaċċessaw u jiskambjaw informazzjoni relatata mal-viżi għal żjarat fit-tul u dokumenti ta' residenza għal finijiet ta' ġestjoni tal-fruntieri u s-sigurtà. Fost id-dispożizzjonijiet ewlenin se jkun hemm verifiki mandatorji tal-applikazzjonijiet għal viża fil-bażijiet ta' data rilevanti tas-sigurtà u l-migrazzjoni u miżuri biex tiġi żgurata l-interoperabbiltà sħiħa tal-VIS ma' bażijiet ta' data li jkopru l-UE kollha, bħas-Sistema ta' Dħul u Ħruġ (EES) li ġiet stabbilita m'ilux kif ukoll is-Sistema ta' Informazzjoni ta' Schengen (SIS) u s-Sistema Ewropea ta' Informazzjoni ta' Rekords Kriminali (ECRIS), permezz ta' Portal tat-Tfittxija Uniku. Riflessjonijiet dwar il-viżi diġitali Qabel tmiem l-2018, il-Kummissjoni se tniedi studju ta' fattibilità u tibda diskussjoni mal-Parlament Ewropew u l-Istati Membri dwar kif il-proċess tal-applikazzjoni għal viża jista' jiġi ddiġitalizzat kollu kemm hu. Sfond Il-politika komuni tal-UE dwar il-viża tiffaċilita l-ivvjaġġar lejn l-UE għal finijiet ta' turiżmu u negozju, u tikkontribwixxi għall-ekonomija u t-tkabbir tal-UE, il-kuntatti bejn il-persuni, u l-iskambji kulturali. Fl-2016 biss, inħarġu madwar 14-il miljun viża ta' Schengen għal żjarat qosra (ara l-aħħar statistiċi dwar il-viżi ta' Schengen). Bħalissa, hemm 105 pajjiż mhux tal-UE u entitajiet li jeħtieġu viża biex jivvjaġġaw lejn iż-żona Schengen (il-lista sħiħa hija disponibbli hawn). B'mod ġenerali, viża għal soġġorn qasir maħruġa minn wieħed mill-Istati ta' Schengen tintitola lid-detentur tagħha jivvjaġġa fis-26 Stat ta' Schengen għal perjodu ta' mhux aktar minn 90 jum f'kull perjodu ta' 180 jum. Mindu daħal fis-seħħ il-Kodiċi dwar il-Viżi fl-2010, l-ambjent li fih topera l-politika dwar il-viżi nbidel drastikament. Tul l-aħħar snin, l-UE kienet qed tħabbat wiċċha ma' sfidi ta' migrazzjoni u sigurtà ġodda. F'Settembru 2017, il-Kummissjoni ħabbret li se tippreżenta ideat dwar kif tista' tiġi mmodernizzata l-politika komuni tal-UE dwar il-viżi. Il-Kummissjoni kkonfermat li se tipproponi reviżjoni tal-Kodiċi dwar il-Viżi fil-Programm ta' Ħidma tagħha għall-2018 u fl-istess ħin tirtira l-proposta pendenti tagħha dwar l-istess kwistjoni. Fl-istess ħin, l-UE qed taġġorna s-sistemi ta' informazzjoni tagħha għall-ġestjoni tal-fruntieri sabiex tagħlaq il-lakuni fl-informazzjoni u ssaħħaħ is-sigurtà interna. Ir-reviżjoni futura tal-VIS – flimkien mal-adozzjoni reċenti tas-Sistema ta' Dħul/Ħruġ (EES) u s-Sistema Ewropea ta' Informazzjoni u ta' Awtorizzazzjoni għall-Ivvjaġġar (ETIAS) – se tkun element importanti ieħor biex is-sistemi ta' informazzjoni tal-UE jsiru interoperabbli. Għal Aktar Informazzjoni Q&A: Adapting the common EU visa policy to new challenges Skeda informattiva: A stronger, more efficient and secure EU visa policy Komunikazzjoni: Adapting the common EU visa policy to new challenges Proposta: Regolament li jemenda l-Kodiċi dwar il-Viża